สังฆราชเตือน ครม.ต้องมีสติ ไม่ให้เหลิงอำนาจ
ตู่ ขอพรอยู่รอดปลอดภัย ป.ป.ช.ชี้นาฬิกาป้อมไม่ผิด ใช้คำหรูยืมเชิงนิติประเพณี,ประยุทธ์ นำ ครม.สักการะสมเด็จพระสังฆราช ขอประทานพรให้รัฐบาลอยู่รอดปลอดภัย ประทานพระโอวาทเตือนให้มีสติไม่เหลิงอำนาจ ปฏิบัติหน้าที่มิชอบ บิ๊กตู่ ชิ่งไม่ตอบฝ่ายค้านลุยถั่วอภิปรายถวายสัตย์ฯไม่ครบ วิษณุ อวยนายกฯรู้เรื่องดีไม่หนีตอบได้เอง เสียงแข็งรัฐบาลยังไม่มีแผนแก้รัฐธรรมนูญ อนุดิษฐ์ ขอไม่ต่ำกว่า 2 วัน ใช้เวทีสภาฯช่วยรัฐบาล แก้ปัญหาผู้นำกระทำการขัดรัฐธรรมนูญ วิรัช ปากบอกไม่กังวลแต่ให้แค่ 1 วันหวั่นซ้ำซาก เรืองไกร ร้องตรงศาล รธน.วินิจฉัย 2 ประเด็นร้อน บิ๊กป้อม รอดอีกคดีรับทรัพย์สินเกิน 3 พันจากคดีนาฬิกาหรู ป.ป.ช.อ้าง ยืมเชิงนิติประเพณี ป.ป.ช.ชุดก่อนฟันธงไว้ไม่ผิด หมอธี ถอดใจไขก๊อกพ้น ส.ว. ยันเคารพคำตัดสินสิ้นสุดความเป็นรัฐมนตรีเซ่นถือหุ้นสัมปทานรัฐ,หลังจาก พล.อ.ประยุทธ์ จันทร์โอชา นายกรัฐมนตรีและ รมว.กลาโหม พร้อม ครม. รับพระราชทานพระราชดำรัสและลายพระราชหัตถ์เป็นสิริมงคลและขวัญกำลังใจในการปฏิบัติหน้าที่แล้ว นายกฯยังได้นำ ครม. เข้าเฝ้าสักการะสมเด็จพระสังฆราชขอพรให้การทำงานของรัฐบาลอยู่รอด ขณะที่สมเด็จพระสังฆราชประทานพระโอวาทเตือนให้มีสติเพื่อไม่ให้เหลิงอำนาจหรือหลงอำนาจ จนนำไปสู่การกระทำอันมิชอบด้วยหน้าที่,บิ๊กตู่ นำ ครม.เข้าเฝ้าพระสังฆราช,เมื่อเวลา 14.00 น. วันที่ 28 ส.ค. ที่ห้องประชุมมหาเถรสมาคม อาคารสมเด็จพระมหารัชมังคลาจารย์ สำนักงานพระพุทธศาสนาแห่งชาติ อ.พุทธมณฑล จ.นครปฐม พล.อ.ประยุทธ์ จันทร์โอชา นายกรัฐมนตรีและ รมว.กลาโหม นำคณะรัฐมนตรี (ครม.) เข้าเฝ้าถวายสักการะสมเด็จพระอริยวงศาคตญาณ สมเด็จพระสังฆราช สกลมหา สังฆปริณายก เพื่อขอประทานพร ก่อนเข้าเฝ้านายกฯพร้อมนายวิษณุ เครืองาม รองนายกฯ นายเทวัญ ลิปตพัลลภ รมต.ประจำสำนักนายกฯ และนายดิสทัต โหตระกิตย์ เลขาธิการนายกฯ สักการะพระศรีศากยะทศพลญาณ บริเวณลานองค์ประธานพุทธมณฑล มี พ.ต.ท.พงศ์พร พราหมณ์เสน่ห์ ผอ.สำนักงานพระพุทธศาสนาแห่งชาติ (พศ.) ต้อนรับ นายกฯกล่าวว่า เป็นธรรมเนียมนำ ครม.มาเข้าเฝ้าสมเด็จพระสังฆราชและกราบคณะกรรมการมหาเถรสมาคม (มส.) มาขอพรจากท่านเพื่อให้อวยพรให้ประเทศไทยและคนไทยไม่ว่าจะเป็นใคร นายกฯและ ครม.ต้องทำให้คนไทยทุกคน เป็นกำลังใจให้กัน,ทรงย้ำให้มีสติไม่เหลิงอำนาจมิชอบ,ทั้งนี้ สมเด็จพระสังฆราชได้ประทานพระ โอวาทว่า ฝ่ายบริหารย่อมมีหน้าที่สำคัญในการทำนุบำรุงบ้านเมืองไทยให้เป็นปกติสุขร่มเย็น มีความมั่นคงปลอดภัยและเจริญก้าวหน้าในทุกด้าน การกระทำหน้าที่ตามตำแหน่งที่ดำรงอยู่ ย่อมต้องใช้อำนาจเป็นอุปกรณ์สำคัญในการทำงาน จึงขอเน้นย้ำให้ท่านทั้งหลายจงหมั่นฝึกอบรมตนให้มีสติระลึกรู้เป็นเครื่องกำกับการกระทำทางกายและวาจาอยู่ตลอดเวลา เพื่อไม่ให้เกิดภาวะเหลิงอำนาจหรือหลงอำนาจ จนนำไปสู่การกระทำอันมิชอบด้วยหน้าที่ สมเด็จพระสัมมาสัมพุทธเจ้าทรงสั่งสอนไว้ว่าสติสัมปชัญญะเป็นธรรมอันมีอุปการะมาก เพราะฉะนั้นการทำงานทุกระดับหากมีสติเป็นเครื่องระลึกมีสัมปชัญญะเป็นเครื่องรู้ตัวให้เหนี่ยวรั้งจิตใจตนอยู่เสมอแล้ว ความผิดพลาดจะไม่เกิดขึ้น หรือหากมีความผิดพลาดเกิดขึ้นบ้าง จะแก้ไขได้ทันท่วงทีก่อนจะเกิดความเสียหายใหญ่หลวงมากขึ้นจนเหนือการควบคุม ขอให้ทุกท่านจงมีสติสำนึกรู้ไว้เสมอว่า,ความชอบด้วยกฎหมายและความชอบธรรมแห่งฐานะที่ดำรงอยู่ คืออำนาจที่แท้จริง อำนาจไม่อาจเกิดได้โดยชอบหากไม่มีรากฐานจากคุณธรรม จึงขอให้ทุกท่านมั่นคงในคุณธรรม จริยธรรมของความเป็นผู้ใหญ่ พรั่งพร้อมด้วยความซื่อสัตย์สุจริต เสียสละ อดทนและพากเพียร ในการประกอบกรณียกิจเพื่อจรรโลงสถาบันหลักของชาติและประชาชนให้รุ่งเรืองไพบูลย์สืบไป จากนั้นสมเด็จพระสังฆราชและกรรมการเถรสมาคมทรงฉายพระรูปร่วมกับนายกฯและ ครม.,นายกฯเผยขอพรให้รัฐบาลอยู่รอด,ต่อมาเวลา 14.40 น. พล.อ.ประยุทธ์ให้สัมภาษณ์ว่าสมเด็จพระสังฆราชให้พร ครม. มีกำลังใจในการทำงานเพื่อชาติและประชาชนสืบไป ถือเป็นฤกษ์ดี หลังได้รับพรจากพระบาทสมเด็จพระเจ้าอยู่หัว นายกฯเข้าวัดเข้าวาไม่เคยขอพรให้ตัวเอง มีแต่มาขอพรให้ประเทศชาติเดินหน้าไปให้ได้ ประชาชนสงบสุขปรองดองสมานฉันท์ ขอให้การทำงานรัฐบาลอยู่รอดปลอดภัย ไม่มีอะไรเสียหายเพราะนี่คือประเทศและประชาชนของเราทั้ง 68 ล้านคน,โต้มาตรการรัฐไม่ทำให้เสียหาย,พล.อ.ประยุทธ์ ยังกล่าวถึงมาตรการช่วยเหลือเกษตรกรว่า ช่วงเศรษฐกิจข้าวยากหมากแพงบางพื้นที่เกิดภัยแล้ง ครม.หารือทุกมิติอย่ามองว่าเราให้อย่างเดียวสร้างความเข้มแข็งด้วย ถ้าไม่มีมาตรการอะไรเลยประชาชนไม่มีแรงจูงใจ หลายปัญหาเห็นใจรัฐบาลพยายามแก้ด้วยกฎหมาย เงินราชการจะจ่ายเรื่อยเปื่อยไม่ได้จะมีความผิด มาตรการประกันราคาข้าวแตกต่างจากจำนำข้าว ใช้เงินไม่มากตามที่ประมาณการไว้ ไม่เกิดภาระผูกพัน ยืนยันจะไม่ทำอะไรให้เสียหายระมัดระวังอย่างที่สุด ถ้ามีทุจริตต้องลงไปดู วันนี้สั่งไปแล้วจ่ายเงินให้เกษตรกรตรงเข้าบัญชีไปเลย ป้องกันพวกฉวยหาผลประโยชน์ บัตรสวัสดิการแห่งรัฐกำลังตรวจสอบว่าจะเปิดลงทะเบียนเพิ่มเติม สิ่งสำคัญคือความซื่อสัตย์สุจริต ใครรู้ตัวว่ามีเงินมีที่ดินและมีบ้าน อย่ามาเลยทำให้คนอื่นเสียโอกาส ต้องมีจิตสำนึก,เมินฝ่ายค้านลุยซักฟอกถวายสัตย์ฯ,ผู้สื่อข่าวพยายามขอสัมภาษณ์ประเด็นทางการเมือง กรณีฝ่ายค้านยังเดินหน้าเปิดอภิปรายในสภาฯ ประเด็นการถวายสัตย์ปฏิญาณไม่ครบถ้วนตามรัฐธรรมนูญมาตรา 161 พล.อ.ประยุทธ์ หันมากล่าวตัดบทว่า ไม่เอาแล้ว รู้จะถามเรื่องนั้น จากนั้นเดินทางกลับทำเนียบรัฐบาลทันที,วิษณุ บอกดีถ้าศาล รธน.รับวินิจฉัย,ที่ทำเนียบรัฐบาล นายวิษณุ เครืองาม รองนายกฯ กล่าวกรณีผู้ตรวจการแผ่นดินส่งเรื่องให้ศาลรัฐธรรมนูญวินิจฉัยประเด็นการถวายสัตย์ปฏิญาณตนไม่ครบถ้วนว่า เมื่อผู้ตรวจการแผ่นดินส่งเรื่องไปศาลรัฐธรรมนูญจะพิจารณาว่ารับเรื่องหรือไม่ ถ้ารับไว้จะเป็นการดี ส่งมาให้รัฐบาลชี้แจงในกรอบเวลา เหมือนการชี้แจงความเป็นเจ้าหน้าที่ของรัฐของ พล.อ.ประยุทธ์ให้เวลามา 15 วัน จากนั้นจะเข้าสู่กระบวนการพิจารณาของศาล กรอบเวลาอาจเป็น 1-2 เดือนหรือไม่ ตอบไม่ถูกแต่เป็นไปได้ กระบวนศาลเราไม่สามารถกำหนดเวลาได้ อย่างกรณีความเป็นเจ้าหน้าที่ของรัฐไม่มั่นใจว่ายื่นไปเมื่อไร แต่ทราบจากข่าวว่าศาลจะวินิจฉัยวันที่ 18 ก.ย. การพิจารณาของศาลไม่ส่งผลกระทบอะไรกับการทำงานของรัฐบาล แม้แต่มีข่าวการถวายสัตย์ปฏิญาณ รัฐบาลก็ทำงานได้ปกติ เพราะเป็นหน้าที่ หากมีการร้องแล้วอยู่เฉยไม่ทำอะไร จะกลายเป็นผิดอีกแบบหนึ่ง ฉกาจฉกรรจ์กว่าด้วย,พระราชดำรัสทำให้ ครม.มั่นใจมีพลัง,เมื่อถามว่าหลังพิธีรับพระราชทานพระราชดำรัส และลายพระราชหัตถ์ รัฐบาลทำงานคล่องตัวและสบายใจขึ้นหรือไม่ นายวิษณุ กล่าวว่า ไม่ตอบ ไม่เกี่ยวกัน เป็นเรื่องที่ได้รับพระมหากรุณาธิคุณมา แน่นอนรัฐมนตรี ทั้ง 36 คน เกิดพลังและกำลังใจ มั่นใจและนายกฯ กล่าวในที่ประชุม ครม.ว่าไม่ว่าเหตุข้างนอกจะเป็นอย่างไร แต่ขอให้ ครม.ทุกคนทำงานด้วยความเข้มแข็ง มั่นใจ อย่าได้วอกแวกในสิ่งใด ถ้าอะไรจะเกิดให้มันเกิด แต่ขณะนี้ยังไม่มีอะไรเกิด เราเป็นผู้มีหน้าที่ มีอำนาจ ปัญหาบ้านเมืองมาจ่ออยู่ ต้องทำไปแก้ไป ถ้าเราไม่ทำแล้วใครจะทำ ส่วนจะส่งผลต่อการยื่นญัตติอภิปรายทั่วไปของฝ่ายค้านหรือไม่ ถือเป็นเรื่องของฝ่ายค้าน ไม่ทราบว่าจะถอนญัตติหรือไม่,อวย บิ๊กตู่ รู้เรื่องดีไม่หนีตอบได้เอง,นายวิษณุ กล่าวต่อว่าได้ชี้แจงต่อที่ประชุม ครม.เมื่อวันที่ 27 ส.ค. ถึงข้อวิจารณ์ว่านายกฯ หนีสภาฯ คล้ายจะเป็นเช่นนั้นแต่ไม่ใช่ ฝ่ายค้านเพียงเตรียมยื่นตั้งกระทู้ถามนายกฯ ฝ่ายค้านพอพบนายกฯ ติดภารกิจถอนกระทู้ไปเพราะกลัวกระทู้สดตกไปเท่ากับว่าสภาฯ ยังไม่เคยแจ้งให้ไปตอบอย่างเป็นทางการ หากสัปดาห์ต่อไปสภาฯ แจ้งมาเป็นทางการว่าจะมีการตั้งกระทู้ถามนายกฯ จะตอบกลับไปอย่างเป็นทางการว่าจะไปหรือไม่ หากไม่ไปแล้วจะไปเมื่อใดเมื่อถามมาเป็นทางการต้องตอบกลับอย่างเป็นทางการ เมื่อมีการยื่นญัตติอภิปรายโดยไม่ลงมติประเด็นการถวายสัตย์ฯ และตั้งกระทู้ถามสดเรื่องดังกล่าวต้องเลือกว่าจะไปตอบกระทู้หรือตอบอภิปราย หากไม่ไปตอบการอภิปรายจะมีความผิด จึงต้องเลือกไปตอบอภิปราย ยืนยันต้องมีคนไปตอบอยู่ที่ว่าจะเป็นใคร พล.อ.ประยุทธ์ระบุแล้วว่าเป็นหนึ่งใน ครม.จะปล่อยให้ ครม.รับผิดชอบเรื่องนี้ได้อย่างไร เพราะนายกฯ ทราบสถานการณ์ดี จึงควรต้องไปและไม่เคยมีใครพูดว่า พล.อ.ประยุทธ์จะไม่ไปตอบด้วยตัวเอง เพียงแต่ตอนนี้กำลังดูการประสานงานกันให้ชัดเจนเท่านั้น,ย้ำรัฐบาลยังไม่มีแผนแก้ รธน.,นายวิษณุกล่าวอีกว่า กรณีฝ่ายค้านยื่นญัตติขอตั้งกรรมาธิการ (กมธ.) วิสามัญพิจารณาศึกษากระบวนการแก้ไขรัฐธรรมนูญ 2560 ว่า รัฐบาลถือเป็นนโยบายเร่งด่วน แต่ขณะนี้ยังไม่มีการพูดคุยกันทั้งในวิปและรัฐบาล อาจยังไม่ใช่จังหวะเวลานี้ ฝ่ายค้านยังคิดไล่รัฐบาลอยู่จะให้ไปคิดแก้ไขรัฐธรรมนูญได้อย่างไร รัฐบาลเห็นว่ามีปัญหาอื่นควรเร่งแก้ไขมากกว่าการแก้ไขรัฐธรรมนูญ แม้ความจริงจะทำพร้อมกันได้แต่ต้องแก้ไขปัญหาต่างๆให้เป็นรูปธรรมก่อน รัฐบาลกำลังทำงานตัวเป็นเกลียวหัวเป็นนอต ใช้สติปัญญาแก้ไขปัญหาต่างๆแต่ไม่ถึงขั้นต้องเอาเรื่องนี้มาโยงกัน การแก้ไขรัฐธรรมนูญเดินหน้าไม่ยาก อยู่ที่ว่าจะแก้ไขประเด็นใดต้องใช้เวลาถกเถียงกันพอสมควร,วิป ครม.ยันให้ความสำคัญงานสภา,นายเทวัญ ลิปตพัลลภ รมต.ประจำสำนักนายกฯ ในฐานะผู้ประสานงานคณะรัฐมนตรี (วิป ครม.) เปิดเผยว่าวันที่ 2 ก.ย. เวลา 14.00 น. จะประชุมกับวิปรัฐบาล รัฐสภาและวิปฝ่ายค้าน ที่รัฐสภาในหลายเรื่อง เช่น กระทู้สดที่เป็นปัญหา เดือนกว่าๆการสื่อสารยังมีข้อขัดข้องตั้งใจจะเข้าไปปรับ ที่นายกฯระบุการแจ้งกระทู้ถามสดกระชั้นชิด ทำให้เปลี่ยนแปลงกำหนดภารกิจยากนั้น ปกติกระทู้สดจะทราบตอนเช้าวันพุธมาถึงรัฐบาลประมาณ 11.00 น. ต้องไปตอบ 13.00น. 2 ชั่วโมงกระชั้นชิดไป พยายามจะไปหารือว่าเป็นไปได้หรือไม่จะเร็วกว่านั้น เรื่องเกี่ยวกับนายกฯโดยตรงอยู่ที่นายกฯว่าจะว่างหรือไม่ แต่ถ้ามอบหมายให้คนอื่นไปตอบแทนต้องพิจารณาว่ารัฐมนตรีคนใดว่าง แต่ยืนยันว่าให้ความร่วมมือกับรัฐสภาอย่างดี มีญัตติหรือกระทู้อะไร ครม.ยินดีจะไปตอบ ส่วนญัตติเปิดอภิปรายทั่วไปตามมาตรา 152 ต้องหารือในที่ประชุม ครม.ก่อน ยังไม่ได้หารือว่าสะดวกวันใด ต้องใช้เวลากี่วัน,บิ๊กป้อม โอ่เสียง ส.ส.พอไม่ต้องห่วง,ที่กระทรวงกลาโหม พล.อ.ประวิตร วงษ์สุวรรณ รองนายกฯกล่าวว่าการตอบกระทู้ปมถวายสัตย์ฯ ของฝ่ายค้าน พล.อ.ประยุทธ์ จันทร์โอชา นายกฯได้ชี้แจงไปแล้ว ตอนนี้นายกฯก็สบายใจอยู่แล้ว ทำงานอย่างเต็มที่อยู่แล้ว เชื่อว่าเสียง ส.ส.ในสภาฯของรัฐบาลมีเพียงพอไม่ต้องห่วง หากไม่เพียงพอแล้วจะเป็นนายกฯได้อย่างไร 5 รัฐมนตรีของพรรคพลังประชารัฐ (พปชร.) ไม่ลาออกจาก ส.ส.ไม่เป็นไร เขามีเวลาไปลงมติเสียงก็โอเคแล้ว ยังไงเขาก็ต้องมาลงมติได้ทุกนัด เพราะมีผู้ช่วยรัฐมนตรีช่วยกัน ทำงานได้ ส่วนกรณีนายไพบูลย์ นิติตะวัน อดีตหัวหน้าพรรคประชาชนปฏิรูปจะย้ายมาอยู่พรรคพลังประชารัฐขึ้นอยู่กับข้อกฎหมาย ถ้าไม่ได้ติดขัดอะไรก็เป็นไปตามนั้น แต่หากขัดข้อกฎหมาย คงไม่เสียตัวช่วยไป เชื่อว่าเสียงจะไม่หายเพราะไม่ว่านายไพบูลย์จะอยู่ที่ไหนเขาก็ช่วย พล.อ.ประยุทธ์อยู่แล้ว เมื่อถามถึงปัญหาขัดแย้งเรื่องการย้ายข้าราชการกระทรวงเกษตรฯ ระหว่างพรรคประชาธิปัตย์กับพรรคภูมิใจไทย พล.อ.ประวิตรกล่าวว่า ไม่มี ทุกอย่างเรียบร้อยดี,อนุดิษฐ์ เชื่อได้อภิปรายก่อน 18 ก.ย.,น.อ.อนุดิษฐ์ นาครทรรพ เลขาธิการพรรคเพื่อไทย ให้สัมภาษณ์กรณี ครม.รับพระราชทานพระราชดำรัสและลายพระราชหัตถ์ พรรคร่วมฝ่ายค้านจะเดินหน้าญัตติอภิปรายทั่วไปโดยไม่ลงมติตามมาตรา 152 เกี่ยวกับการถวายสัตย์ปฏิญาณต่อหรือไม่ว่า หลังฝ่ายค้านได้ยื่นญัตติไปแล้วน่าจะได้รับบรรจุเป็นวาระด่วนของสภาฯแล้ว เรื่องนี้เป็นอำนาจของประธานสภาฯ ส่วนจะจัดให้มีการอภิปรายเมื่อไหร่สภาฯคงประสานงานกับรัฐบาลอีกครั้งว่านายกฯและรัฐมนตรีที่เกี่ยวข้องจะมาตอบคำถามและร่วมหารือกันได้วันไหน แต่เชื่อว่าคงเปิดอภิปรายทั่วไปได้ก่อนที่จะปิดสมัยประชุมวันที่ 18 ก.ย.แน่นอน รัฐบาลอยากให้อภิปรายแค่วันเดียว,ขอ 2 วันช่วย รบ.แก้นายกฯขัด รธน.,น.อ.อนุดิษฐ์กล่าวอีกว่า เรื่องที่นายกฯกระทำผิดต่อรัฐธรรมนูญมีเรื่องต้องซักถามข้อเท็จจริงและปรึกษาหารือกันหลายประเด็น แต่ละประเด็นละเอียดอ่อน บางเรื่องอาจใช้เวลาไม่นาน แต่บางประเด็นอาจต้องใช้เวลาอภิปรายชี้แจง รวมถึงเสนอแนะแนวทางที่ถูกต้อง หากจำกัดไว้เพียงวันเดียวเกรงว่าจะไม่ครบถ้วนไม่เกิดประโยชน์ ควรพิจารณาเนื้อหาและข้อเท็จจริงเป็นหลักไม่ควรต่ำกว่า 2 วัน ฝ่ายค้านพร้อมใช้เวทีนี้ปรึกษาหารือกับรัฐบาลอย่างสร้างสรรค์ เพราะถือว่ามีผลกระทบต่อสิทธิของประชาชน โดยตรง จะเห็นได้จากมติผู้ตรวจการแผ่นดินที่เห็นว่า การถวายสัตย์ฯใช้ถ้อยคำที่ไม่เป็นตามรัฐธรรมนูญ กำหนด และอาจเป็นการกระทำที่ขัดรัฐธรรมนูญ จึงมี มติส่งเรื่องให้ศาลรัฐธรรมนูญวินิจฉัยว่านายกฯกระทำ การขัดรัฐธรรมนูญและละเมิดสิทธิของประชาชนหรือไม่ การอภิปรายครั้งนี้ไม่ใช่การอภิปรายไม่ไว้วางใจ แต่เป็นการซักถามปรึกษาหารือเพื่อใช้เวทีสภาฯ ช่วยเหลือรัฐบาลมากกว่า เพราะการบริหารราชการแผ่นดินที่ผ่านมายังไม่มีหน่วยงานใดชี้ชัดได้ว่ารัฐบาลมีอำนาจบริหารประเทศถูกต้องตามรัฐธรรมนูญกำหนดหรือไม่ ถ้าปล่อยปละละเลยผ่านไป ไม่ร่วมกันหาทางแก้ไขอาจกลายเป็นปัญหาใหญ่ในอนาคตได้,วิรัช ไม่กังวลแต่ให้ 1 วันเดี๋ยวซ้ำซาก,ด้านนายวิรัช รัตนเศรษฐ ประธานวิปรัฐบาล และ ส.ส.บัญชีรายชื่อ พรรคพลังประชารัฐ กล่าวถึงกรอบเวลาการอภิปรายทั่วไปโดยไม่ลงมติกรณีการถวายสัตย์ฯว่า อยู่ที่ประธานสภาฯว่าจะบรรจุวาระเมื่อใด หลังฝ่ายค้านยื่นญัตติไปแล้ว ประธานสภาฯต้องหารือกับนายกฯและ ครม.ว่าจะพร้อมมาชี้แจงวันไหนและแจ้งกำหนดประชุม เมื่อถามว่าฝ่ายค้านต้องการเวลาการอภิปรายไม่ต่ำกว่า 2 วัน นายวิรัชกล่าวว่า ต้องดูหัวข้อการอภิปรายมีประเด็นใดบ้าง สำคัญมากน้อยขนาดไหน ด้วยความเคารพฝ่ายค้านคิดว่าอภิปรายแค่วันเดียวน่าจะเพียงพอแล้ว หากให้เวลามากเกินไปการอภิปรายจะซ้ำซากยืดเยื้อจนน่าเบื่อหน่ายได้ รวมทั้งประเด็นนี้ผู้ตรวจการแผ่นดินได้ส่งเรื่องให้ศาลรัฐธรรมนูญวินิจฉัยแล้ว วิปรัฐบาลและพรรคพลังประชารัฐ เราพร้อมตลอดไม่ได้กังวลใดๆกับเรื่องนี้เลย,เรืองไกร ยื่นศาล รธน.ตัดสิน 2 ปมร้อน,นายเรืองไกร ลีกิจวัฒนะ อดีตสมาชิกพรรคไทยรักษาชาติ กล่าวว่า ตามที่ผู้ตรวจการแผ่นดินได้ส่งเรื่องให้ศาลรัฐธรรมนูญวินิจฉัยการถวายสัตย์ปฏิญาณของ ครม. ตนได้ยื่นเรื่องให้สำนักงานอัยการสูงสุดตรวจสอบกรณีการถวายสัตย์ฯไม่ครบถ้วนตามรัฐธรรมนูญมาตรา 161 และการแถลงนโยบายต่อรัฐสภาโดยไม่ชี้แจงแหล่งที่มาของรายได้ ตามมาตรา 162 เมื่อวันที่ 7 ส.ค. เรื่องที่ยื่นให้สำนักงานอัยการสูงสุดบัดนี้เลย 15 วันมาแล้ว จึงจะใช้สิทธิตามรัฐธรรมนูญมาตรา 49 วรรคสาม ยื่นเรื่องโดยตรงไปให้ศาลรัฐธรรมนูญวินิจฉัย เช่นเดียวกับที่ผู้ตรวจการแผ่นดินได้ยื่นไปแล้ว เพื่อให้ศาลรัฐธรรมนูญได้วินิจฉัยการกระทำของนายกฯว่าขัดหรือแย้งต่อมาตรา 161 และมาตรา 162 หรือไม่ โดยจะไปยื่นคำร้องต่อศาลรัฐธรรมนูญในวันที่ 30 ส.ค. เวลา 10.00 น. ที่ศาลรัฐธรรมนูญ,ไพบูลย์ จ่อฟ้องหมิ่นฯ เจษฎ์,นายไพบูลย์ นิติตะวัน หัวหน้าพรรคประชาชนปฏิรูป (ปชช.) กล่าวว่า ด้วยปรากฏว่านายเจษฎ์ โทณวณิก อดีตที่ปรึกษาคณะกรรมาธิการยกร่างรัฐธรรมนูญ (กรธ.) ให้สัมภาษณ์ผ่านสื่อทีวีเมื่อวันที่ 23 และวันที่ 27 ส.ค. รวม 3 ครั้ง มีข้อความที่ใส่ความ กล่าวหาให้เข้าใจผิดว่า ตนนำมติคณะกรรมการบริหารพรรค 16 คน ไปยื่นจดแจ้งเลิกพรรคบิดเบือนให้เข้าใจว่าตนยื่นยุบพรรคตัวเอง เป็นการเผาบ้านตัวเองเพื่อเอาประกัน และถ้อยคำอื่นๆที่ผิดกฎหมาย เป็นการใส่ความโดยวิธีโฆษณาเผยแพร่ในสื่อทีวี 2 ช่อง และสื่อออนไลน์ 1 แห่ง ทำให้เสียชื่อเสียง ถูกดูหมิ่นหรือถูกเกลียดชัง เข้าข่ายกระทำความผิดตามประมวลกฎหมายอาญา มาตรา 326 และมาตรา 328 จึงจะฟ้องศาลอาญาดำเนินคดีนายเจษฏ์ ความ ผิดฐานหมิ่นประมาทโดยวิธีโฆษณาทางทีวีและสื่อโซเชียลมีเดียเร็วๆนี้,พท.ซัดโมเดลตัดต่อพันธุกรรม,นายอนุสรณ์ เอี่ยมสะอาด โฆษกพรรคเพื่อไทย กล่าวถึงกรณี กกต.มีมติให้ยุบพรรคประชาชนปฏิรูปว่า ถ้าไม่ทำความเข้าใจจะสับสน และอาจกลายเป็นบรรทัดฐานให้เกิดยุทธศาสตร์แยกกันเดินตอนเลือกตั้งแล้วรวมกันตีหลังเลือกตั้ง เพื่อให้พรรคแกนนำจัดตั้งรัฐบาลเข้มแข็งมากขึ้น ไพบูลย์โมเดล เสมือนการเอื้อพรรคการเมืองให้ตัดต่อพันธุกรรมให้บางพรรคได้ประโยชน์ บิดเบือนเจตนารมณ์รัฐธรรมนูญ จะมีปัญหาตีความและการปฏิบัติต่างๆตามมาอีกมาก ทั้งสูตรคำนวณ ส.ส.บัญชีรายชื่อ คะแนนบัญชีรายชื่อของพรรคที่ยุบตัวเองจะถูกยุบไปด้วยหรือไม่ ถ้าคะแนนพรรคที่ยุบหายไปจะทำให้ ส.ส.บัญชีรายชื่อสิ้นสภาพไปด้วยหรือไม่ จะโอนคะแนนพรรคที่ยุบตัวเองไปรวมกับพรรคที่จะสังกัดใหม่ได้หรือไม่ ต้องมีสูตรคำนวณ ส.ส.ออกมาใหม่อีกหรือไม่ เพราะก่อนหน้านี้ กกต.ถูกวิพากษ์วิจารณ์อย่างหนักว่าใช้สูตรคำนวณ ส.ส.เอื้ออาทร จึงจำเป็นต้องแก้ไขรัฐธรรมนูญเพื่อทางออกของประเทศ,กมธ.อัด รบ.ประกันยางไม่เท่าเทียม,ที่รัฐสภา เกียกกาย นายชูวิทย์ พิทักษ์พรพัลลภ ส.ส.อุบลราชธานี พรรคเพื่อไทย ในฐานะประธานอนุคณะกรรมาธิการ (กมธ.) วิสามัญแก้ไขปัญหาปาล์มและยางพาราตกต่ำ แถลงว่า ที่ประชุมอนุ กมธ.เชิญส่วนราชการที่เกี่ยวข้องมาชี้แจงได้ข้อสรุปว่าราคายางจะปรับตัวสูงขึ้นต้องนำไปทำถนนที่ผ่านมาใช้พาราซอยล์ซีเมนต์แต่พังเร็วมีปัญหาล็อกสเปก จึงเดินทางไปดูถนนพาราดินซีเมนต์ที่ จ.เชียงใหม่ นำดินเหนียวผสมคอนกรีต ซีเมนต์ น้ำยางจนถนนแข็งแรงขึ้น ถ้ารัฐบาลจะพัฒนาถนนลูกรัง 1 กิโลเมตร ต้องใช้น้ำยางพาราถึง 12 ตัน ใน 7 หมื่นหมู่บ้านจะทำให้น้ำยางหายจากตลาดประมาณ 1 ล้านตัน ราคายางปรับตัวสูงขึ้นแน่นอน ส่วนมาตรการประกันราคายางเห็นว่าไม่ยั่งยืน ประชาชนปลูกยางในที่ไม่มีเอกสารสิทธิไม่ได้รับเงินชดเชย อยากให้นำที่ดินปลูกยางพาราทุกแปลงมาขึ้นทะเบียนจะได้รับเงินชดเชยเท่าเทียม จะส่งผลสรุปให้กับ กมธ.ชุดใหญ่นำเสนอต่อ ครม.พิจารณาเร็วๆนี้,อนค.คึกจัดทัพไม่มีฮั้วสู้ศึกท้องถิ่น,นายชำนาญ จันทร์เรือง รองหัวหน้าพรรคอนาคตใหม่ ในฐานะประธานคณะกรรมการกลั่นกรองผู้สมัครเลือกตั้งท้องถิ่น กล่าวถึงการเตรียมผู้สมัครรับเลือกตั้งท้องถิ่นทั่วประเทศว่า พรรคอนาคตใหม่มีทีมผู้สนใจลงสมัคร 77 ทีมจาก 44 จังหวัด จังหวัดไหนมีผู้สมัครมากกว่า 1 ทีมต้องดีเบตแสดงวิสัยทัศน์ก่อนลงคะแนนโหวตออนไลน์ของสมาชิกพรรคในจังหวัดร้อยละ 30 และร้อยละ 70 มาจากกรรมการบริหารและผู้บริหารพรรค จากนั้นจะต้องผ่านการกลั่นกรองของคณะกรรมการอีกครั้งคัดเลือกเหลือจังหวัดละ 1 ทีม มีจังหวัดนำร่องไม่ต้องผ่านกระบวนการเป็นต้นแบบคือ จ.นนทบุรี บึงกาฬและสมุทรสาคร ส่วนกระแสข่าวพรรคร่วมฝ่ายค้านจะโหวตหาผู้สมัครที่เหมาะสมที่สุดเพียงคนเดียวลงชิงตำแหน่งผู้ว่าฯ กทม.ยืนยันว่าไม่เป็นความจริง จะส่งผู้สมัครของเราตามที่ยืนยันไว้แต่แรก การหาเสียงเป็นเรื่องแต่ละพรรค ไม่ได้ร่วมมือกัน,พอลลีนซบ อนค.สายพันธุ์เดียวกัน,เมื่อเวลา 14.00 น. ที่พรรคอนาคตใหม่ นายพาลินี งามพริ้ง หรือพอลลีน งามพริ้ง อดีตผู้สมัครนายกสมาคมฟุตบอลแห่งประเทศไทยและอดีตแกนนำกลุ่มเชียร์ไทย เพาเวอร์ เดินทางสมัครเข้าเป็นสมาชิกพรรคอนาคตใหม่ มีนายณัฐวุฒิ บัวประทุม และนายธัญวัจน์ กมลวงศ์วัฒน์ ส.ส.บัญชีรายชื่อพรรคอนาคตใหม่ ต้อนรับ นายพาลินีกล่าวว่า ติดตามส่งกำลังใจให้ ส.ส.และพรรคนี้มาตลอด ชื่นชมในอุดมการณ์ทิศทางที่จะนำไปสู่อนาคต และความหลากหลายของพรรค ไม่ใช่แค่เรื่องเพศ รวมถึงแนวความคิดและกลุ่มคนที่ถูกละเลย,เทพไท ดันแก้ 3 ก.ม.มรดก สนช.,นายเทพไท เสนพงศ์ ส.ส.นครศรีธรรมราช พรรคประชาธิปัตย์ เปิดเผยว่า ได้เข้าพรรคเจอกับสมาชิกพรรคระดับวีไอพีหลายคน เช่น นายอภิสิทธิ์ เวชชาชีวะ อดีตหัวหน้าพรรค และนายองอาจ คล้ามไพบูลย์ รองหัวหน้าพรรคภาค กทม.ได้คุยถึงเรื่องสถานการณ์การเมืองเรื่องร้อนๆขณะนี้ ได้ยกประเด็นการแก้ไขกฎหมายมรดกของ สนช.เพื่อจะขอนำไปเสนอในที่ประชุม ส.ส.พรรคในวันที่ 3 ก.ย.คือ 1.พรรคจะเสนอญัตติด่วนตั้งกรรมาธิการวิสามัญศึกษาปัญหาและแนวทางแก้ไขรัฐธรรมนูญหรือไม่ 2.พรรคจะเห็นด้วยและผลักดันให้แก้ไขกฎหมายท้องถิ่นด่วนหรือไม่ เพื่อให้เสร็จทันการเลือกผู้บริหารองค์กรปกครองส่วนท้องถิ่น (อปท.) เร็วๆนี้ โดยเฉพาะให้มีสมาชิก อบต.หมู่บ้านละ 2 คน และการควบรวมอปท.ให้มี 1 ตำบล 1 อปท. และ 3.พรรคจะสนับสนุนให้แก้ไขกฎหมายเกี่ยวกับ กทม.ให้มีสมาชิกสภาเขต (ส.ข.) เหมือนเดิมหรือไม่ ทั้ง 3 ประเด็นนี้จำเป็นต้องได้รับการแก้ไขเร่งด่วน เพื่อให้ทันการเลือกตั้งผู้บริหาร อปท.ต้นปีหน้า ถ้าผลักดันสำเร็จสอดคล้องความต้องการของประชาชนอย่างแท้จริง,หมอธี ถอดใจไขก๊อก ส.ว.แล้ว,เมื่อเวลา 09.00 น. ที่รัฐสภา เกียกกาย นพ. ธีระเกียรติ เจริญเศรษฐศิลป์ สมาชิกวุฒิสภา (ส.ว.) เปิดเผยว่า ได้ยื่นใบลาออกจาก ส.ว.ต่อนายพรเพชร วิชิตชลชัย ประธานวุฒิสภาแล้ว จากกรณีศาลรัฐธรรมนูญมีมติให้ความเป็นรัฐมนตรีในตำแหน่ง รมว.ศึกษาธิการ สิ้นสุดลงเฉพาะตัว ตามรัฐธรรมนูญมาตรา 170 วรรคหนึ่ง (5) กรณีคู่สมรสซื้อหุ้นบริษัท ปูนซิเมนต์ไทย จำกัด (มหาชน) เพิ่ม 800 หุ้น แม้อดีตโฆษกคณะกรรมการร่างรัฐธรรมนูญ (กรธ.) จะให้ความเห็นไม่กระทบต่อการเป็น ส.ว.แต่เห็นว่าควรเคารพคำตัดสินศาลรัฐธรรมนูญ แม้จำนวนหุ้นที่เป็นปัญหาจะไม่มากแต่ถือว่าแม้แต่ 1 หุ้นก็ไม่ได้ถือเป็นบรรทัดฐานสำคัญ จึงแสดงเจตจำนงลาออกตั้งแต่บัดนี้ ขอย้ำถึงบรรทัดฐานที่ผู้ดำรงตำแหน่งทางการเมืองต้องระวัง การถือหุ้นแม้มีเพียงหุ้นเดียวก็ตาม กรณีของตนคู่สมรสไม่ทราบข้อกฎหมายเรื่องนี้แต่จะใช้เป็นข้ออ้างไม่ได้ จึงอยากให้ทุกคนเคารพกฎหมาย,เลื่อน อภิชาตดำรงตำแหน่งแทน,ผู้สื่อข่าวรายงานว่า การลาออกของ นพ.ธีระเกียรติส่งผลให้นายอภิชาต โตดิลกเวชช์ อดีตอธิบดีกรมพัฒนาชุมชน รายชื่อ ส.ว.สำรองลำดับที่ 2 ได้เข้าปฏิบัติหน้าที่แทน ส่วนนายดอน ปรมัตถ์วินัย รมว.ต่างประเทศ รายชื่อสำรองลำดับที่ 1 ขาดคุณสมบัติ ส.ว. เนื่องจากดำรงตำแหน่งและปฏิบัติหน้าที่ รมว.ต่างประเทศ,เชาว์ ชี้ขาดคุณสมบัติ ส.ว.แต่ต้น,นายเชาว์ มีขวด ทนายอาสาและอดีตรองโฆษกพรรคประชาธิปัตย์ โพสต์เฟซบุ๊กหัวข้อ เรื่องการพ้นตำแหน่ง ส.ว.ของ นพ.ธีรเกียรติ เจริญเศรษฐ– ศิลป์ว่าขอชื่นชม นพ.ธีรเกียรติที่ยื่นใบลาออก แต่ยังมีปัญหาว่า การให้มีผลวันที่ 30 ก.ย. ทำได้หรือไม่ ตามรัฐธรรมนูญเมื่อมีการกระทำที่เป็นข้อห้ามตามมาตรา 187 จะส่งผลถึงตำแหน่งทางการเมืองทั้งรัฐมนตรีและ ส.ว. ต้องเว้นวรรคการเป็นรัฐมนตรี 2 ปีตามรัฐธรรมนูญมาตรา 160 (8) ส่วนตำแหน่ง ส.ว.จะเข้าข่ายมีลักษณะต้องห้ามตามรัฐธรรมนูญมาตรา 98 (17) เรื่องคุณสมบัติกรณีอยู่ในระหว่างต้องห้ามมิให้ดำรงตำแหน่งทางการเมืองและมาตรา 111 (7) เรื่องการสิ้นสุดสมาชิกภาพกรณีฝ่าฝืนมาตรา 113 หรือกระทำการอันต้องห้ามตามมาตรา 184 หรือมาตรา 185 แม้คู่สมรสของ นพ.ธีรเกียรติได้ขายหุ้นปัญหาไปแล้วก่อนดำรงตำแหน่ง ส.ว.อันอาจทำให้ไม่เข้าข่ายลักษณะต้องห้ามการดำรงตำแหน่ง ส.ว.ตามรัฐธรรมนูญมาตรา 111 (7) แต่ยังเข้าข่ายลักษณะต้องห้ามตามมาตรา 98 (17) เรื่องคุณสมบัติผู้สมัคร ส.ว.เพราะเป็นบุคคลอยู่ระหว่างต้องห้ามมิให้ดำรงตำแหน่งทางการเมือง คือถูกเว้นวรรคความเป็นรัฐมนตรี 2 ปี นับตั้งแต่วันที่ 9 พ.ค.2562 คสช.ได้แต่งตั้ง นพ.ธีรเกียรติ เป็น ส.ว. เมื่อวันที่ 11 พ.ค. 2562 ยังไม่พ้น 2 ปีที่ถูกเว้นวรรค จึงขาดคุณสมบัติความเป็น ส.ว.แต่ต้นแล้ว ประธานวุฒิสภาต้องพิจารณาให้ดีว่าทำได้หรือไม่ ไม่เช่นนั้นจะมีปัญหาร้องเรียนตามมาได้,เชิญ พ่อจอห์นวิญญู แจงทวิต,ผู้สื่อข่าวรายงานจากสำนักงานศาลรัฐธรรมนูญ ว่า นายเชาวนะ ไตรมาศ เลขาธิการสำนักงานศาลรัฐธรรมนูญ ได้ลงนามในหนังสือเลขที่ ศร.0004.4/777 ถึงนายโกวิท วงศ์สุรวัฒน์ นักวิชาการด้านรัฐศาสตร์ บิดาของนายวิญญู วงศ์สุรวัฒน์ หรือจอห์น-วิญญู พิธีกรชื่อดังเพื่อเชิญให้ข้อมูลข้อเท็จจริง หนังสือระบุว่า ด้วยสำนักงานศาลรัฐธรรมนูญตรวจสอบพบว่าเมื่อวันที่ 26 มิ.ย.2562 ทวิตเตอร์ kovitw@ kovitw1 ได้โพสต์ข้อความวิจารณ์ศาลรัฐธรรมนูญด้วยถ้อยคำไม่เหมาะสมว่า ศาลรัฐธรรมนูญรับคําร้อง 32 ส.ส.ปมหุ้นสื่อแต่ไม่ต้องหยุดปฏิบัติหน้าที่น่าจะเกินคำว่า ด้าน เสียแล้ว เพื่อให้ได้ข้อมูลข้อเท็จจริงที่ถูกต้องครบถ้วน จึงขอเรียนเชิญท่านมาพบเลขาธิการสำนักงานศาลรัฐธรรมนูญในวันที่ 30 ส.ค. เวลา 10.00 น. ที่ทำการศาลรัฐธรรมนูญ อาคารราชบุรี-ดีเรกฤทธิ์ ถนนแจ้งวัฒนะ แขวงทุ่งสองห้อง เขตหลักสี่ กรุงเทพฯ,ละเมิดศาล รธน.มีโทษจำคุก 1 เดือน,ผู้สื่อข่าวรายงานว่า ก่อนหน้านี้ศาลรัฐธรรมนูญได้ออกเอกสารข่าวเมื่อวันที่ 25 ก.ค. ข่าวที่ 14/2562 ระบุถึงอำนาจหน้าที่ความรับผิดชอบ และเมื่อ พ.ร.บ.ประกอบรัฐธรรมนูญว่าด้วยวิธีพิจารณาของศาลรัฐธรรมนูญมีผลบังคับใช้ตั้งแต่วันที่ 3 มี.ค.61 การวิพากษ์วิจารณ์คำสั่ง คำวินิจฉัย หรือการทำหน้าที่ของศาลรัฐธรรมนูญต้องอยู่ภายใต้ขอบเขต การวิจารณ์คำสั่งหรือคำวินิจฉัยคดี จะต้องกระทำโดยสุจริตและมิได้ใช้ถ้อยคำหรือมีความหมายหยาบคาย เสียดสีหรืออาฆาตมาดร้าย ครอบคลุมไปถึงการใช้สื่อและสังคมออนไลน์ด้วย รวมทั้งบุคคลที่เข้ามาหรือจะเข้ามาในที่ทำการศาลหรือบริเวณที่ทำการศาลหรือ เพื่อเข้าฟังการไต่สวนของศาล ผู้ฝ่าฝืนคำสั่งหรือข้อกำหนดดังกล่าวให้ถือว่าเป็นการละเมิดอำนาจศาล มีอัตราโทษจำคุกไม่เกินหนึ่งเดือนหรือปรับไม่เกิน 50,000 บาท หรือทั้งจำทั้งปรับ ตาม พ.ร.บ.ประกอบรัฐธรรมนูญว่าด้วยวิธีพิจารณาคดีอาญาของศาลรัฐธรรมนูญ พ.ศ.2561 มาตรา 39 วรรคหนึ่ง (3),บิ๊กป้อม รอด รับเกิน 3 พันคดีนาฬิกาหรู,อีกเรื่อง ที่สำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) สถาบันอิศรา ร่วมกับสำนักงาน ป.ป.ช. จัดงานคณะกรรมการ ป.ป.ช.พบบรรณาธิการและผู้บริหารสื่อมวลชน ช่วงหนึ่ง พล.ต.อ.วัชรพล ประสารราชกิจ ประธาน ป.ป.ช.กล่าวถึงกรณีการไต่สวนคดีนาฬิกาหรูของ พล.อ.ประวิตร วงษ์สุวรรณ รองนายกฯจะเข้าข่ายรับทรัพย์สินเกิน 3,000 บาท ตามกฎหมาย ป.ป.ช.หรือไม่ว่า เมื่อเร็วๆนี้ ป.ป.ช.ได้วินิจฉัยประเด็นนี้และมีมติออกมาแล้ว อยู่ระหว่างรอยืนยันมติและจะให้เลขาธิการ ป.ป.ช.ชี้แจงต่อสังคม กรณีนี้ตนขอถอนตัวไม่ร่วมลงมติด้วย เนื่องจากต่อเนื่องจากกรณีเดิม,ผู้สื่อข่าวรายงานว่า คำวินิจฉัยคดี พล.อ.ประวิตร กรณียืมนาฬิกาหรูจะเข้าข่ายรับทรัพย์สินเกิน 3,000 บาท หรือไม่ ที่ประชุม ป.ป.ช.ได้มีมติเสียงข้างมาก ให้ยกคำร้องกล่าวหา พล.อ.ประวิตรกรณีดังกล่าวที่ต่อเนื่องมาจากกรณียืมนาฬิกาหรูเพื่อน 21 เรือน,ป.ป.ช.อ้างยืมเชิงนิติประเพณี,ขณะที่นายสุรศักดิ์ คีรีวิเชียร กรรมการ ป.ป.ช. กล่าวถึงการยืมทรัพย์สินว่าการยืม 2 ลักษณะคือ 1.ยืมเชิงพาณิชย์จะเป็นหนี้สิน 2.การยืมเชิงนิติประเพณี โดยในรายการแสดงบัญชีทรัพย์สินต่อ ป.ป.ช. ไม่มีการกำหนดให้แสดงรายการทรัพย์สินที่ยืมในเชิงนิติประเพณีดังกล่าวไว้ เรื่องการยืมที่ถือเป็นนิติประเพณีนั้น ป.ป.ช.ชุดก่อนเคยวินิจฉัยว่าไม่มีความผิด ที่ผ่านมาประเทศไทยเคยมีกรณีการยืมรถยนต์จำนวนมาก อาทิ กรณีนักการเมืองรายหนึ่งขับรถเบนท์ลีย์สีชมพูเข้าทำเนียบรัฐบาล จนมีคนตั้งข้อสังเกตว่ามีการแจ้งทรัพย์สินดังกล่าวในบัญชีรายการทรัพย์สินต่อ ป.ป.ช.หรือไม่ จนมีการตรวจสอบและนักการเมืองรายดังกล่าวชี้แจงว่ายืมมาจากเพื่อนที่อยู่ในสิงคโปร์และได้คืนไปแล้ว ไม่ถือว่าทรัพย์สินที่ต้องยื่นต่อ ป.ป.ช. ดังนั้น การวินิจฉัยเรื่องการยืมทรัพย์สินจึงยึดแนวคำวินิจฉัยของ ป.ป.ช.ชุดก่อน,สุภา เหยียบคันเร่งคดีการเมือง,น.ส.สุภา ปิยะจิตติ กรรมการ ป.ป.ช. กล่าวว่า คดีผู้ดำรงตำแหน่งทางการเมืองที่อยู่ในชั้นไต่สวนของ ป.ป.ช. มี 49 เรื่อง กำลังตรวจสอบเบื้องต้นอีก 109 เรื่อง ทั้งเก่าและใหม่สะสมมา กรอบเวลาตามกฎหมาย ป.ป.ช.ใหม่ทำให้เจ้าหน้าที่เร่งทำสำนวน คดีที่ประชาชนสนใจ อาทิ คดีระบายข้าวแบบรัฐต่อรัฐ (จีทูจี) ลอตสอง อยู่ระหว่างไต่สวน กันบุคคลไว้เป็นพยานและแจ้งข้อกล่าวหาไปหมดแล้ว เช่นเดียวกับคดีระบายข้าวจีทูจี และคดีมันสำปะหลังจีทูจีในยุครัฐบาลนายอภิสิทธิ์ เวชชาชีวะ อยู่ระหว่างรวบรวมพยานเอกสาร โมเดลเหมือนคดีข้าวจีทูจีสมัยรัฐบาล น.ส.ยิ่งลักษณ์ ชินวัตร ส่วนคดีจ่ายเงินเยียวยาผู้ชุมนุมทางการเมืองระหว่างปี 2548-2553 โดยไม่มีกฎหมายรองรับของรัฐบาล น.ส.ยิ่งลักษณ์แจ้งข้อหาไปหมดทุกคนแล้วอยู่ระหว่างสรุปสำนวน จะเห็นได้ว่าแจ้งข้อกล่าวหาเกือบหมดแล้ว อยู่ระหว่างรวบรวมสรุปสำนวน พยายามทำตามกฎหมายให้มากที่สุด ทุกคนทำกันเต็มมือเต็มที่,จุติ แจงชะลอใช้ ก.ม. ครอบครัว,นายจุติ ไกรฤกษ์ รมว.การพัฒนาสังคมและความมั่นคงของมนุษย์ (พม.) กล่าวถึงกรณีที่ ครม. เสนอร่าง พ.ร.ก.แก้ไขเพิ่มเติมให้ชะลอบังคับใช้ พ.ร.บ.ส่งเสริมการพัฒนาและคุ้มครองสถาบันครอบครัว พ.ศ.2562 หลังถูกฝ่ายค้านโจมตีไม่เข้าข่ายเร่งด่วนฉุกเฉิน ว่า กฎหมายดังกล่าวกำหนดให้มีผลบังคับใช้วันที่ 20 ส.ค. แต่สภาฯเข้ารับหน้าที่ ก.ค. มีเวลาพิจารณาน้อย จึงเกรงว่าจะมีปัญหาการใช้กฎหมาย เจ้าหน้าที่เสี่ยงถูกดำเนินคดีมาตรา 157 ดีสุดคือขอเลื่อนการบังคับใช้กฎหมายไปก่อน พร้อมน้อมรับกับสภาฯต้องตรวจสอบความคิดและนโยบายอย่างเคร่งครัด,บิ๊กตู่ เคาะจ่อทูลเกล้าฯโผทหาร,เมื่อเวลา 10.00 น. ที่กระทรวงกลาโหม พล.อ.ประยุทธ์ จันทร์โอชา นายกฯ และ รมว.กลาโหม ในฐานะประธานประชุมคณะกรรมการปรับย้ายนายทหารชั้นนายพล เป็นประธานประชุมคณะกรรมการปรับย้ายนายทหารชั้นนายพลประจำปี 2562 มี พล.อ.ชัยชาญ ช้างมงคล รมช.กลาโหม พล.อ.ณัฐ อินทรเจริญ ปลัดกระทรวงกลาโหม พล.อ.พรพิพัฒน์ เบญญศรี ผบ.ทหารสูงสุด พล.อ.อภิรัชต์ คงสมพงษ์ ผบ.ทบ. พล.ร.อ.ลือชัย รุดดิษฐ์ ผบ.ทร. พล.อ.อ.ชัยพฤกษ์ ดิษยะศริน ผบ.ทอ. และ พล.อ.ชัยพฤกษ์ พูนสวัสดิ์ เจ้ากรมเสมียนตราเข้าร่วมประชุมอย่างพร้อมเพรียง ภายหลัง ผบ.เหล่าทัพส่งบัญชีรายชื่อนายทหารแต่ละเหล่าทัพให้ พล.อ.ประยุทธ์พิจารณาเบื้องต้น,เมื่อวันที่ 15 ส.ค. โดย พล.อ.ประยุทธ์ มีสีหน้ายิ้มแย้มกล่าวว่า ทุกอย่างเรียบร้อย เป็นไปตามขั้นตอน ไม่มีอะไรต้องแก้ไข ขณะที่ พล.อ.ชัยชาญกล่าวว่า จากนี้จะให้ฝ่ายเลขานุการ โดยสำนักงานปลัดกระทรวงกลาโหมดูรายละเอียดอีกครั้งและจะนำความขึ้นกราบบังคมทูลฯ ตามขั้นตอนต่อไปก่อนวันที่ 1 ก.ย. ในภาพรวมคณะกรรมการฯ ทั้ง 7 คนเห็นร่วมกันไม่ได้มีการปรับแก้รายชื่อ 5 เสือทายาท บิ๊กแดง ผ่านฉลุย,ผู้สื่อข่าวรายงานว่า สำหรับบัญชีการปรับย้ายนายทหารประจำปีในเดือน ก.ย. ตำแหน่งสำคัญ พล.อ.อ.มานัต วงษ์วาทย์ เสธ.ทอ.จะขึ้นเป็น ผบ.ทอ.คนที่ 26 แน่นอน ขณะที่ ทบ. พล.อ.อภิรัชต์ คงสมพงษ์ ผบ.ทบ.ได้ปรับย้ายตำแหน่งในระดับ 5 เสือ ทบ.เนื่องจาก พล.อ.วิจักขฐ์ สิริบรรสพ ผู้ช่วย ผบ.ทบ.เกษียณอายุราชการ และ พล.อ.กู้เกียรติ ศรีนาคา ผู้ช่วย ผบ.ทบ. อีกคนจะไปเป็นรองปลัดกระทรวงกลาโหม หรือ รอง ผบ.ทหารสูงสุด โดยจะให้ พล.ท.ณรงค์พันธ์ จิตต์แก้วแท้ แม่ทัพภาคที่ 1 ขึ้นเป็นผู้ช่วย ผบ.ทบ. เพื่อวางตัวให้เป็น ผบ.ทบ.หลังจาก พล.อ.อภิรัชต์เกษียณในปี 63 และจะให้ พล.ท.สุนัย ประภูชะเนย์ ผู้บัญชาการหน่วยบัญชาการสงครามพิเศษ (ผบ.นสศ.) เข้ามาเป็นผู้ช่วย ผบ.ทบ.อีกคน,โดยจะให้ พล.ต.ภูมิพัฒน์ จันทร์สว่าง รอง ผบ.นสศ. ขึ้นเป็น ผบ.นสศ. ส่วน ทร.ในระดับ 5 ฉลาม ทร. พล.ร.อ.ช่อฉัตร กระเทศ ที่ปรึกษา ทร.จะได้เป็น รอง ผบ.ทร. พล.ร.อ.ชาติชาย ศรีวรขาน เสธ.ทร. จะขยับเป็นผู้ช่วย ผบ.ทร. ในส่วนของกองทัพไทยมีการปรับ 5 เสือทัพไทยเพื่อเปิดทางให้ พล.อ.เฉลิมพล ศรีสวัสดิ์ ผู้ทรงคุณวุฒิพิเศษ ทบ.ข้ามไปเป็นเสนาธิการทหาร เพื่อเตรียมขึ้นเป็น ผบ.ทหารสูงสุดคนต่อไป
ประยุทธ์ นำ ครม.สักการะสมเด็จพระสังฆราช ขอประทานพรให้รัฐบาลอยู่รอดปลอดภัย ประทานพระโอวาทเตือนให้มีสติไม่เหลิงอำนาจ ปฏิบัติหน้าที่มิชอบ บิ๊กตู่ ชิ่งไม่ตอบฝ่ายค้านลุยถั่วอภิปรายถวายสัตย์ฯ
ประยุทธ์ จันทร์โอชา,สมเด็จพระสังฆราช,ขอพรพระสังฆราช,ประวิตร วงษ์สุวรรณ,นาฬิกายืมเพื่อน,วิษณุ เครืองาม,ข่าวหน้า1